FODBOLD: Der er lagt op til et syddansk brag kl. 19, som kan bringe OB sikkert i top seks i Superligaen de næste 17 dage inden næste kamp mandag den 16. september i Silkeborg.

Modstanderen Sønderjyske er ubehagelig og har selv store ambitioner om at komme i medaljespillet og dermed i top seks. OB har i de seneste 15 kampe mod sønderjyderne kun vundet en kamp - under Kent Nielsens ledelse for snart halvandet år siden.

OB har formentlig Sander Svendsen tilbage i startopstillingen efter en kort sygdomsperiode på bekostning af den nye tunesiske angriber Issam Nebali.

Det kan blive en turbulent weekend inden pausen på grund af de to EM-kvalifikationskampe i Gibraltar og Georgien.

Søndag aften kan OB ligge nummer tre de efterfølgende 14-15 dage - eller nummer 10 afhængigt af de øvrige resultater på søndag.